<classify> MAHAKAMA ya Tanzania imeunganisha Ofisi za Mahakama nchi nzima katika Mtandao Mpana WAN kwa kutumia mkongo wa taifa ili kupunguza gharama za uendeshaji, ikiwemo kusaidia mashahidi kuwasilisha ushahidi kufi ka mahakamani.Hayo yalibainishwa juzi jijini Dar es Salaam na Mkurugenzi wa Teknolojia ya Habari na Mawasiliano Tehama wa Mahakama ya Tanzania, Kelege Enock wakati wa utiaji saini wa mkataba kati ya Mahakama na Shirika la Mawasiliano Tanzania TTCL. Enock alisema huduma hiyo pia itawasaidia mawakili na wananchi kufungua mashitaka au mashauri kwa njia ya mtandao bila kulazimika kufika mahakamani. Alisema mahakama imeingia mkataba huo na TTCL kwa ajili ya kuunganisha majengo ya mahakama kuanzia Mahakama ya Rufani, Mahakama Kuu, Mahakama za Hakimu Mkazi, Mahakama za Wilaya na baadhi ya Mahakama za Mwanzo zenye majengo ya kisasa. Alisema mkataba huo una thamani ya Sh bilioni 4.2 na kwamba jitihada za kuunganisha mahakama zilianza mwaka 2015 kwa kuwahusisha kikamilifu TTCL na mafanikio yamepatikana. Mahakama zitakazo ingizwa kwenye mtandao ni pamoja na Mahakama ya Rufani moja, Mahakama Kuu 16, Mahakama Kuu Maalumu nne, Mahakama za Mkoa 29, Mahakama za Wilaya 112, Mahakama za Mwanzo 10 hivyo inafanya jumla ya majengo ya Mahakama 157 kwa kuanzia, alisema. Alieleza katika mkongo huo wa taifa huduma za aina mbili zitapatikana ambazo ni mtandao wa ndani yaani data pamoja na intaneti katika maeneo yote tajwa.Kwa kuzingatia unyeti na usalama wa shughuli za mahakama huduma hii ya mtandao itawezeshwa na teknolojia ya Virtual Private Network VPN kupitia Multiprotocol Labelling Switch MPLS, alisisitiza. Alisema faida zitokanazo na mtandao huo ni kuwepo kwa mazingira wezeshi ya kubadilishana taarifa kati ya mahakama na taasisi wadau katika mfumo mzima wa utoaji haki nchini.Taasisi wadau ni pamoja na Magereza, Polisi, Ofisi ya Mwendesha Mashitaka, Taasisi ya Kuzuia na Kupambana na Rushwa Takukuru, Wizara ya Katiba na Sheria, Ofisi ya Mkemia Mkuu wa Serikali, Ofisi ya Mwanasheria Mkuu wa Serikali, Ofisi ya Wakili Mkuu wa Serikali na Chama Cha Mawakili Tanganyika TLS, alisema.Kwa upande wake, Mkurugenzi Mkuu wa TTCL, Waziri Kindamba alisema shirika hilo limekuwa likiuza data katika kampuni nyingine za mawasiliano na kwamba watahakikisha mahakama wanafanya kazi hiyo na kuimaliza kwa wakati. Aidha, alisema watanzania wanapaswa kutumia vitu vya nyumbani kwani kwa kufanya hivyo faidi inabaki nchini na kwenda kutumika katika shughuli mbalimbali za maendeleo.  <topic>: KITAIFA 